khistorydata/jeongjo-sjw-relations huggingface dataset:
정조 9년
正言申馥疏曰。伏以。三陽泰回。百祥川至。聖候彌康。寶籙無疆。蹈舞頌祝之忱。八域猶均。仍伏念。臣特蒙恩暇。歸奉定省。母子相對。朝夕感泣。惟是逖違天陛。未覲耿光。瞻望象魏。不勝耿結。臣於此際。伏奉敎旨。有以臣爲司諫院正言者。恩諭儼臨。里巷生輝。臣誠感蹙惶隕。不知攸措。無狀賤臣。百不肖似。而前後除拜。恩旨聯翩。高天厚地泰山深海。不足以喩此感激。冥升之愧。未遑暇恤。不俟之義。在所當然。惟當聞命無諾。竭蹶趨承。而第臣有私情之萬萬焦迫者。臣之偏母。素患風火之症。每當冬春之交。輒復發作。往往而劇矣。自數年以來。緣臣遠遊。感念成疾。今於歲初。風眩猝發。感冒外添。食飮專却。轉側須人。四旬彌留。一味危篤。臣無他兄弟。獨自扶將。方寸煎灼。情事悲苦。實無暫時離捨之勢。如得稍寬數旬之暇。小見病勢之差歇。則臣雖萬殞而無憾矣。玆不得不疾聲呼籲。重犯逋慢之罪。臣之罪。於是乎益著矣。且臣於向來。重被人言。臺閣一步。卽是已試僨誤之地。臣雖無恥。豈忍揚揚彈冠。重貽淸朝之羞辱哉。以此以彼。萬無供職之望。伏乞聖明。亟削臣新除職名。以便救護。以靖私義。千萬幸甚。臣於乞免之章。不宜贅他。而目下義理。有不容泯默者。玆敢略暴愚衷。惟聖明垂察焉。噫嘻。痛矣。丙丁以來。亂逆層生。元惡大憝。頂踵相接。一轉而爲鄭妻。再轉而爲龜柱。三轉而爲榮德。四轉而窮凶極惡萬剮猶輕。如夏賊者出。此誠天地之極變。史牒之所無。夷狄於中國。禽犢於冠裳矣。諸賊貫盈之罪。前後三司之臣。臚列無餘。而殿下一不聽納。或偃處平地。自同恒人。或臥席終身。或徑斃獄中。而王章太寬。孥戮不加。至於窮天地亘古今所無之夏賊。初則誅止其身。晩乃略施處分。而海東域中。忍令斗恒生存。若其根柢窩窟。則又未嘗盤問焉。此亶由於群下之誠意淺薄。未能拚死血爭。而臣愚死罪。竊伏以。爲。殿下之刑政。大有所乖當也。殿下每以鎭安全保四字。爲調劑保合之方。噫。此四字。用之於平常無事之時也。惟彼逆豎。自絶于天。何有鎭安。罪合湛滅。何有全保。以殿下之苦心觀之。宜若龍蛇盡化爲赤子。稂莠盡化爲嘉穀。而近者李魯春輩。又何爲而出耶。噫。彼尹得孚。卽夏賊汲汲營護之人。則凡在秉彝之倫者。孰敢爲阿救之計。而魯春者。忽地投疏。遣辭叵測。隱然爲飜身背射。甘心於爲賊報仇。此而置之勿問。則防川將潰。斬草復生。又未知何樣禍機。伏在何處。有識之士。莫不凜然心寒。而且伏聞罪人。移置馬房云。防守不嚴。事變無窮。月前趙嵎之逃躱。亦是往事之明驗也。噫。明義一部。卽建天地質鬼神。而俟百世而不惑者也。扶之者。爲義爲忠。背之者。爲逆爲凶。出此入彼。間不容髮。以殿下燭理之明。何不廓揮乾斷。大加處分。俾倫彝賴以復明。亂賊得有所懼也哉。伏願亟允三司之請。以伸公議。以幸世道焉。抑臣有區區仰祝者。嗚呼。天時屬發育之仁。王政貴茂對之義。因時順令。帝王之盛節也。方今衆陽夭矯。殘陰揫縮。此正君子道長。小人道消之日也。殿下誠能奮發乾剛。深加夬斷。茅茹有彙征之吉。羸豕無躑躅之憂。則其於對時育物之道。可以竝駕於三王矣。臣忝在邇列。屢經昵侍。有以竊瞷我殿下。天縱睿智。卓越百王。典學則貫天人性命之奧。接下則天顔溫粹。酬酢如響。至若愛民之念。恤下之政。靡不用極。臣於歲初。伏覩綸音下者。誠意惻怛。可感豚魚。雖深山窮谷之氓。莫不扶杖聽詔。想望太平。臣不勝欽仰攢祝。而環顧今日。治象邈然。臺風士習。漸就於陵夷。國計民憂。日就於恬嬉。內而大夫百執事。外而節鎭長吏。曾無拚棄身命。擔當國事者。此皆群下之罪也。然而睿學貴乎立志。風化捷於置郵。在昔商之高宗。慨然以成湯自期。而治升大猷。功配上帝。此已然之驗也。伏願殿下。赫然發憤。淵然深思。先立乎其大者遠者。然後雷厲而風行。去文而懋實。彰善而癉惡。勉而加勉。聖而益聖。使大小臣工。咸知聖志之莫可撓奪。則孰敢不影從響應。惟動徯志。而三代郅隆之治。不難致矣。豈不休哉。惟殿下澄省焉。臣無任激切屛營瞻天望聖祈懇之至。省疏具悉。所陳悉諭諸批矣。
정조 9년
乙巳三月初七日辰時。上詣皇壇。展拜入侍時。行都承旨李致中。左承旨趙興鎭。右承旨李祖承。左副承旨徐龍輔。右副承旨洪仁浩。二提學吳載純。檢校直提學徐有防。二直提學朴祐源。檢校直閣金載瓚鄭東浚。待敎李崑秀尹行任。假注書洪義浩朴蓍壽。編修官吳錫齡。記事官金鳳顯。以次侍立。宣傳官跪啓稟落燈。取稟。答曰。知道。上具遠遊冠絳紗袍。乘輿出。由明化門。龍輔曰。今此擧動時。玉堂侍臣。盡爲落後。事甚未安。推考警責。何如。上曰。依爲之。出擧條上曰。侍臣皆令依班。仍詣齋殿。上改具冕服。詣版位行展拜禮訖。仍詣奉室奉審。降復位。省牲省器如儀訖。還入齋殿。命承旨入侍。龍輔進伏。上曰。還宮服色。以朝服爲之乎。龍輔曰。然矣。仍命退。通禮跪請乘輿。上乘輿。兵曹判書趙時俊曰。★謁聖時軍兵。以何軍門磨鍊乎。上曰。還宮後。草記爲之。禮曹判書李在簡曰。今番謁聖時。文武科親臨處所。旣以春塘臺定奪。節目儀註。當依戊戌年例磨鍊。敢此。仰達矣。上曰。依爲之。出擧條仍進發。上曰。百官行禮後。例爲還宮祗迎。而今見經退。其委折。出問以入。賤臣承命回奏曰。俄已祗迎云矣。駕至王大妃殿。上曰。侍衛少停。仍乘輿入。侍衛及承史伺候。已而。上乘輿出。左右通禮前導。上命宣傳官持標信解嚴。仍還內。諸臣口傳問安。答曰。知道。諸臣以次退出。
정조 9년
乙巳三月初七日巳時。上御重熙堂。軍士房承旨入侍時。左承旨趙興鎭。假注書朴蓍壽。記事官李崑秀。以次進伏訖。上命書傳敎曰。復入臺地之後。痛改舊愆。以副滌瑕之意。可也。向見疏本。非辭職非言事。而滿紙噴。極口醜詆。何乃齷齪之甚也。昨春處分。槪出於爲大臣家曲保之至意。設欲急於逞感。豈不念忌器之嫌乎。此而屬之言事。若不加等勘罪。無以息鬧而止競。況丁酉筵敎。何等丁寧。而疏中臚列。亦不過丁酉以前事。卽此一節。沒着落甚矣。前執義李福徽。施以永刋仕版之典。此乃爲大臣爲世道之苦心也。又命書傳敎曰。卿之今日處義。卿已言之矣。予已料之矣。人之見之者。亦必悶卿之地。而諒卿之情矣。大抵世之齮齕於卿家者。迄可休矣。奚但李福徽爲然。昨年以來。平地風浪。半屬卿家。靜究厥由。莫非朝象之所然。孰料卿之今日朝廷。不得一日安於朝耶。君臣之間。貴在無隱。況卿與予之間乎。丁酉以前事。重臣果有不善交際之失。前後筵敎絲綸。已昭晰無餘矣。設令重臣果有難洗之累。以予爲卿之苦心。尙可曲保而拯濟。況年久沒着落之事乎。每於人言之來。以無辨二字。相勉于卿。俾有息鬧之效。今番臺疏。比昨春尤覺危怕。惟予在耳。雖不足煩卿慮念。在卿自靖之義。無怪有深引之擧。但近日鞫獄。關係果何如也。安危大臣。此時何可處外。先公後私之義。重爲卿誦之。卿須卽日入城。安心參鞫坐事。遣承旨敦諭。予旣以心腹而示卿。卿亦豈待更誥也。此意一體傳諭。期於偕入。仍傳曰。敦諭同副承旨進去。仍命退。承史以次退出。
정조 9년
乙巳三月初七日申時。上御重熙堂。坐直承旨入侍時。左副承旨李祖承。假注書朴蓍壽。記事官車亨衢李崑秀。以次進伏訖。上命兵曹參知未差之代。令該曹口傳差出。出榻敎命書傳敎曰。初十日朝。詣春塘臺齋宿。酌獻禮前刻。由集春門出宮。依前例爲之。詣春塘臺時。挾輦軍以金虎弘化門入直軍各三十名除出。禁軍入直侍衛槍劍軍。齋宿時置之。臺下環衛軍兵。只以建陽銅龍門入直禁衛軍六十名。弘化門入直軍二十名排立。餘竝置之。待留門時出番挾輦軍。出番環衛鄕軍入來後。入番軍替把。還入直所。留門時與儒生。易致紛踏。挾輦軍禁軍槍劍軍環衛禁御軍。待候集春門外。出宮前。待標信許入事。分付兵曹及各該營。仍命退。承史以次退出。
정조 9년
乙巳三月初七日酉時。上御重熙堂。承旨入侍時。右承旨李祖承。假注書李敬五。記事官李崑秀尹行任。以次進伏訖。上命書應敎尹㬦。修撰姜李翼晉嚴思憲。前執義李福徽。前正言申馥疏批。下敎曰。當直都事來待政院事。分付。仍命退。承史以次退出。
정조 9년
乙巳三月初七日二更五點。上御重熙堂。禮房承旨入侍時。左副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。三日製之姑未設行。欲待鄕儒之齊會。三明日當入淸齋。大提學再明日與承旨偕往泮宮。儒生試取以來。通方外事。分付。宜念鄕儒備券之弊。初九日三製時。以大好紙呈券事。亦爲。分付。仍命退。承史以次退出。
정조 9년
行都承旨李致中坐。行左承旨李秉模坐。右承旨趙興鎭坐。左副承旨李祖承坐。右副承旨徐龍輔坐直。同副承旨洪仁浩坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
傳于李致中曰。右承旨入侍。
정조 9년
徐龍輔啓曰。在前謁聖試士時。有宗宰磨鍊入侍之例。今番則何以爲之。敢稟。傳曰。依例爲之。
정조 9년
徐龍輔啓曰。在前謁聖試士時。有時原任大臣入侍之例。今番則何以爲之。敢稟。傳曰。依例爲之。
정조 9년
李祖承啓曰。副校理鄭萬始。副修撰兪漢敬牌不進罷職傳旨。今方捧入。而玉堂上下番俱空。事甚未安。校理李泰永。副校理尹長烈。修撰李太亨倂在外。校理趙弘鎭。修撰成種仁。副修撰金履鏞。卽爲牌招推移入直。何如。傳曰。允。
정조 9년
以副校理鄭萬始。副修撰兪漢敬牌不進罷職傳旨。傳于李祖承曰。只推。更爲牌招。
정조 9년
注書朴能源偕來。代以洪義浩爲假注書。
정조 9년
李秉模啓曰。領議政徐命善。又使錄事。來納命召。何以爲之乎。敢稟。傳曰。遣入侍史官傳授。今方別下敦諭。更勿還納之意。亦爲傳諭。與之偕入。
정조 9년
以全羅監司狀啓。珍山全州胎峯。不必趁今修改。令該曹稟處事。傳于李祖承曰。更觀前頭。修改事。回諭。
정조 9년
傳于徐龍輔曰。偕來承旨許遞。前望單子入之。
정조 9년
承旨前望單子入之。李秉模落點。
정조 9년
金吾堂上前望單子入之。徐有隣落點。
정조 9년
同副承旨洪秉聖啓曰。臣敬奉聖諭。馳往傳諭于西部龍山坊兄弟井契議政府領議政徐命善所住處。則以爲。臣蒼黃逬出。喘息未定。近密之臣。齎傳聖諭於深夜荒江之外。而十行恩言。丁寧懇惻。諒臣以無怪深引。慰臣以不足煩慮。至於曲保拯濟之敎。尤是天地生成之至仁大德。人臣之得此於君父者。從古幾人。奉讀未半。聲淚俱發。臣於前後人言。仰體無辨之聖訓。一未嘗呶呶較詰。而今番所遭。愈益憯毒。顧何忍泚筆汚口。與之說往說來哉。臣之當初入城。亦在臺疏已出之後。非不知廉隅之放倒。去就之卽當。特以親鞫有命。獄情驚心。區區私義。有不暇恤。而時則臺批未下。原疏未播。隱忍遲徊。尙有其說。今於批下疏播之後。臣又諉之以先公後私。着帽束帶。自同平人。晏然出入於禁闥之內。則是不但放恣無憚。重招譏議。其爲羞淸朝而辱搢紳。當復如何。臣雖萬被誅戮。職名未解之前。一步城闉。決無復入之望。嗚呼。受恩如天。孤負至此。瞻望宸極。有隕如瀉。承宣之一刻相守。尤增惶隘。先卽召還。仍勘臣方命之罪。伏地顒祝云。臣旣承偕入之命。姑爲仍留之意。敢啓。答曰。知道。去夜敦諭。罄予心腹。庶幾卿之亟回遜志。卽日入城。及見承宣書啓。控執冞固。以遞爲期。予則以爲過矣。然予於卿。豈或設羈縻之說。惟事敦迫爲哉。日前賓廳登筵也。已有眎意於卿者。然今鞫事未了。此非卿言私之時。卿須體予至意。與偕來承宣造朝。聽予面諭事。更爲敦諭。期於偕入。
정조 9년
注書朴能源啓曰。臣敬奉聖諭。馳往傳諭于西部龍山坊兄弟井契議政府領議政徐命善所住處。則以爲。臣昨夜承宣之啓。略控臲卼之情。庶幾仁覆之天。卽賜體諒之恩。乃者入侍史官。臨宣聖旨。心腹之諭。旣懇且摯。聖上旣以心腹諭臣。臣敢不以衷曲仰對乎。見職當遞之狀。日前筵席。臣旣仰陳矣。聖明亦已俯燭矣。臣之情地。豈可以有職無職。爲之去就。而虛縻已遞之職名。徒辱王人之來守。迫隘之忱。日甚一日。倘蒙亟下處分。早解重務。則臣猶可以拚棄廉隅。冒沒入城。隨大臣後。參聞鞫事。而至若以議政本銜。復入脩門。臣寧被鈇鉞之誅。區區株守。決難知變。臣旣以衷曲質言於君父。惟聖明之哀之憐之。涕泣以俟云。臣旣承偕入之命。姑爲仍留之意。敢啓。答曰。罪人拿來。今方設鞫。卿入來然後當於筵席。有面諭後曲諒之道。卿其安心勿辭。隨史官卽日入城。仍爲入侍事。爾其更爲傳諭。仍傳命召。期於偕入。
정조 9년
李祖承。以禮曹言啓曰。卽接永禧殿官員所報。則今初九日三日製及十一日謁聖。兩官俱當觀光云。莫重之地。不可暫時闕直。兩日赴擧時。假官依定式。令吏曹。以成均館官員口傳啓下。以爲推移入直之地。何如。傳曰。允。
정조 9년
李祖承。以禮曹言啓曰。今番節使回還齎來勅書入京時儀節。令該曹考例擧行事。自備局草記。允下矣。取考謄錄。則庚子年頒詔勅書入京日。百官郊迎。而殿庭自上行禮之節。依常時受勅習儀時例。以權停例磨鍊矣。今此勅書入京日行禮等節。依此擧行之意。敢啓。傳曰。知道。
정조 9년
李祖承。以禮曹言啓曰。今此齎來勅書。旣以頒詔出來。迎詔翌日。當有仁政殿權停例頒敎之擧。應行節目。依前例磨鍊擧行。何如。傳曰。允。
정조 9년
徐龍輔。以備邊司言啓曰。明日三日製試紙用大好紙事。命下矣。卽者紙廛市民等白活內。以爲。大好紙本非市上所有。每當大好紙令下之後。請得戶曹發賣支用。而目今戶曹留儲。僅爲二十卷。發賣實無其路。在前節製時。白綿紙取用。亦多已例。戶曹久陳白綿紙中。限數百卷依例發賣。其餘不足之數。自本廛擔當云矣。今此三日製大好紙取用之命。寔出於爲鄕儒省費。爲市民除弊之德意。而大好紙則事勢如右末由變通。白綿紙則非但前例之種種可據。戶曹本廛。亦有推移之路。雖以價本言之。比大好紙。幾減三分二。以此以彼。尤爲便當。明日試紙。以白綿紙取用。戶曹久陳條中。限數百卷另擇發賣於市民之意。一體分付。何如。傳曰。依草記施行事。卽爲分付該曹。而以鄕儒之力。無論大好紙白綿紙。如式辦備。其勢似難。當日三日製試紙。以白綿紙或壯紙中。勿拘紙品。俾各隨力呈券之意。亦令成均館及漢城府知悉。可也。
정조 9년
洪仁浩。以訓鍊都監言啓曰。依傳敎。今日親鞫時。廣智營軍五十名。北營標下軍四十名。各留五名。餘皆除出。將官率領。布帳外環衛。事畢後還爲入直。而若値夜深。則宮墻外巡邏。無以分排。以附近營守直軍。推移行巡之意。敢啓。傳曰。知道。
정조 9년
洪仁浩。以禁衛營言啓曰。今此親鞫時。依傳敎。西營入直鄕軍四十名。新營入直鄕軍三十七名內。各除營直五名。其餘軍兵。千摠柳春馪。把摠尹壽民。哨官丁運泰領率。布帳外嚴飭排立環衛。事畢後還入直。而西營入直軍。則待標信出用。元入直軍四十名內。只留五名。則當夜宮墻外巡邏。無以分排。出番鄕軍二十名。哨官金相九率領。另飭警巡之意。敢啓。傳曰。知道。
정조 9년
洪仁浩。以御營廳言啓曰。依傳敎。今此親鞫時。新營入直軍一百十一名。東營集春營入直軍一百十一名內。各留五名。其餘則各該入直將官率領。設布帳外環圍。而東營集春營入直軍兵。待標信出用之意。敢啓。傳曰。知道。
정조 9년
洪仁浩。以御營廳言啓曰。今此親鞫時。東營集春營入直軍。各留五名。餘皆環圍矣。當夜宮墻外巡邏。以五名。勢難分排。出番鄕軍各二十名。哨官朴再弘申在寬。率領代直。使之警巡之意。敢啓。傳曰。知道。
정조 9년
兵曹啓目。巡將李周聃等。加抄何如。判付啓。依允爲旀。文宰以下未加抄者。更爲加抄爲旀。再昨擧條批答中。醫課云云。槪指中人之前有著稱者是如乎。雖非醫課兩岐。外此人地可合者。無論登科與未登科。亦宜商量。收用於內外職。此亦疏鬱之一端。竝以惕念擧行爲旀。至於巡將。外面看之。雖似冗雜。文宰之曾經亞銓大憲者。亦皆啓下。中庶輩之得以差擬。仍作來頭階梯。亦豈不有益。此意卿其宣布爲良如敎。
정조 9년
乙巳三月初八日巳時。上御重熙堂。禮房承旨入侍時。左副承旨徐龍輔。記事官朴能源李崑秀尹行任。以次進伏訖。上命書領相書啓批答。令賤臣馳往傳諭。與之偕來。賤臣承命先退。上命退。諸臣以次退出。
정조 9년
乙巳三月初八日午時。上御重熙堂。右承旨入侍時。右承旨李祖承。假注書李敬五。記事官金鳳顯尹行任。以次進伏訖。上命書傳敎曰。明日三製時。明倫堂如或狹窄。分設於丕闡堂事。分付。泮長一人。難以照管兩處。丕闡堂則館堂一人進去。與史官眼同捧券事。亦爲分付。上曰。玉堂牌招啓辭。以休紙還下。仍以前牌催促。如復違牌。直捧禁推傳旨事。分付。今日打印錄名。爲幾何。問于成均館知入。仍命退。承史以次退出。
정조 9년
乙巳三月初八日酉時。上御誠正閣。禮房承旨入侍時。左副承旨徐龍輔。假注書李敬五。記事官金鳳顯尹行任。以次進伏訖。上曰。推考房承旨知義禁入侍。同副承旨洪仁浩。知義禁徐有隣承命進伏。上命書傳敎曰。左承旨馳詣昭寧園。奉審摘奸以來。明日卽忌辰日也。向因崔東岳夜巡被捉事。亦有下敎。渠輩不謹持身。自干不法。旣與釁累有異。則銓曹之竝與軍職而不付。誠過矣。後日政。崔東岳依例送西事。分付。又命書傳敎曰。罪人旣已拿來。親鞫。今日爲之。上曰。諸承旨牌招。出榻敎命書榻敎曰。同義禁前望單子入之。又命書傳敎曰。挾輦軍以金虎門入直軍八十名。先爲排立。待出番軍入來替把。布帳外環衛軍兵。以外各營入直軍兵。各留五名出用。禁軍以入直排立。出番一番。待入來排立。命書榻敎曰。大提學待開門牌招。又命仁浩書密旨。出給假都事。仍命退。諸臣以次退出。
정조 9년
乙巳三月初八日初更。上御肅章門。親鞫入侍時。領敦寧鄭存謙。領議政徐命善。左議政洪樂性。判府事李福源金熤。知義禁徐有隣李在簡。同義禁金尙集。刑房承旨洪仁浩。別問事郞廳校理趙弘鎭。副校理兪漢敬。副司果金啓洛申耆曺允大李翼晉。兵曹正郞徐美修。吏曹佐郞趙濟魯。刑房都事趙祥逵鄭東輔。文書都事朴吉源兪漢綗。大司憲洪檢。執義李思祚。掌令沈興永朴長卨。持平李永穆鄭觀輝。司諫姜。正言李彦祜柳畊。行都承旨李致中。行左承旨李秉模。右承旨趙興鎭。左副承旨李祖承。右副承旨徐龍輔。假注書洪義浩李敬五。記事官金鳳顯尹行任。事變假注書李德鉉。二提學吳載純。檢校直提學徐有防。二直提學朴祐源。檢校直閣金載瓚鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門。陞御座。存謙等進前曰。侵夜勞動。聖體。若何。上曰。一樣矣。存謙等曰。罪人拿來。可謂神速矣。上曰。然矣。今番則卿等出意見。善爲究問。可也。又謂兵曹判書趙時俊曰。環衛軍兵各別申飭。依傳敎。擧行節目則置之。仁浩曰。判府事金熤奉審承旨趙興鎭。來待闕外矣。上命出開門標信許入。上曰。委官與禁堂。各出意見。詳細發問目。可也。上曰。罪人文洋海上之。又下敎曰。訊囚不宜曠日。諸問郞亦出意見盤問。可也。問目供辭。見事變日記仍命書榻敎曰。問郞沈晉賢。代申耆差下。存謙等進前。請宮城扈衛。上曰。姑待賊帥名出。依例爲之。無妨矣。樂性曰。雖軫人心之搔擾。有此姑待之敎。而丁酉年。亦令諸將臣來待闕外矣。福源曰。旣是按例之事。恐不宜遲待矣。上曰。金吾堂上與兵判捕將。近往罪人前。使之書納賊將姓名。可也。有隣等承命。使罪人書訖進前。上曰。訓將入侍。仍命書傳敎曰。罪人拿來間。親鞫姑罷。仍乘輿。由協陽門還內。諸臣以次退出。
정조 9년
行都承旨李致中坐。行左承旨李秉模坐直。右承旨趙興鎭坐。左副承旨李祖承坐。右副承旨徐龍輔坐。同副承旨洪仁浩坐直。注書朴能源病一員未差。假注書洪義浩仕直李敬五仕。事變假注書李德鉉仕。
정조 9년
傳于李祖承曰。左副承旨與知義禁入侍。
정조 9년
徐龍輔啓曰。大提學吳載純牌不進推考傳旨。今方捧入。而三日製命下之後。如是違牌。事甚未安。更卽牌招。何如。傳曰。允。
정조 9년
李致中啓曰。大提學吳載純再牌不進推考傳旨。今方捧入。而三日製命下之後。連違召命。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
徐龍輔啓曰。節製時。奎章閣提學同參考試。曾有定式矣。一提學金鍾秀。自鄕上來云。一體牌招。何如。傳曰。允。
정조 9년
李致中啓曰。奎章閣提學金鍾秀牌不進推考傳旨。今方捧入。而考試同參。旣有定式。更卽牌招。何如。傳曰。允。
정조 9년
又啓曰。奎章閣提學金鍾秀再牌不進推考傳旨。今方捧入。而節製命下之後。如是違牌。事甚未安。所當更請牌招。而係是一日三牌。何以爲之。敢稟。傳曰。身在闕中。再違召命。此何分義。況所以違牌之委圻。亦莫曉解。此重臣。不料有此乖當之處義。更卽牌招。同參考試。違牌勿爲捧傳旨。
정조 9년
洪仁浩啓曰。奎章閣提學金鍾秀。特敎申飭之下。懸牌不進。屢度催促。無意承膺。事體所在。誠極未安。推考警責。何如。傳曰。此重臣豈又若此。更加申飭。斯速入侍考券。
정조 9년
李祖承啓曰。大提學吳載純。旣已承牌。弘文提學徐有隣。一體牌招。同參考試。何如。傳曰。允。
정조 9년
徐龍輔啓曰。弘文提學徐有隣牌不進推考傳旨。今方捧入。而考試同參。旣有定式。更卽牌招。何如。傳曰。允。
정조 9년
傳于李祖承曰。大提學入侍。
정조 9년
以吏曹參議金宇鎭牌不進罷職傳旨。傳于李祖承曰。只推。
정조 9년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而昭寧園忌辰祭相値。不得爲之之意。敢啓。傳曰。知道。
정조 9년
有政。吏批。判書李命植進。參判徐有防式暇。參議金宇鎭病。承旨李致中進。啓曰。領議政徐命善勉副事。命下矣。當爲置處。而領敦寧一窠。他大臣今方見帶。本曹時無相當窠。依例送西之意。敢啓。傳曰。知道。以申耆爲校理。以權裕爲副校理。以成德雨爲修撰。
정조 9년
兵批。判書趙時俊病。參判李文源病。參議金履正病。參知成德朝入直進。承旨趙興鎭進。啓曰。領議政徐命善勉副送西事。命下矣。當爲隨品置處。而領中樞一窠。判中樞二窠。他大臣今方見帶。依例加設判中樞。下批之意。敢啓。傳曰。知道。以徐命善爲判府事。以崔東岳任希莘爲副護軍。以洪秀輔金頤柱曺遠振閔台爀洪秉聖嚴思憲申耆爲副司直。以李顯靖沈樂洙爲副司果。
정조 9년
洪仁浩。以都摠府言啓曰。去夜人定後。東所書員崔延慶所告內。烽火時。有兩人踰越建陽門西邊內宮墻。故執捉云。聞甚驚駭。捉來嚴査推問。則別監房軍士金世徵金持撑伊爲名漢。以傳漏軍士。將待令於傳漏處所之際。建陽門已閉。故不得已踰墻云。傳漏軍士趁不待令。門閉後有此萬萬驚駭之擧。令攸司依律科治。何如。傳曰。允。
정조 9년
洪仁浩。以兵曹言啓曰。東所書員所告內。烽火時。有兩人踰越建陽門西邊內墻。故事甚驚駭。捉來査問。則別監房軍士金世徵金持撑爲名漢。以傳漏軍士。待令於傳漏處所之際。建陽門已閉。末由相通。不得已踰墻云。傳漏軍士。初不待令於信地。至於閉門後踰墻之境。究厥所爲。萬萬痛惡。其在杜後弊之道。不可尋常處之。令攸司依律從重科治。何如。傳曰。允。
정조 9년
趙興鎭。以兵曹言啓曰。尙瑞院副直長李象鼎來言。以殿座待令。入關矣。本院直長李英裕。以省記之人。謂以罷漏之後。肆然出去云。莫重闕內入直。不待卯時。任自交替。揆以事體。極爲駭然。擅離職次之李英裕。無省記入直之李象鼎。竝令該府拿問定罪。何如。傳曰。允。
정조 9년
以尙瑞直長李英裕。副直長李象鼎拿問傳旨。傳于洪仁浩曰。分揀。
정조 9년
兵曹口傳政事。以李晴爲副司果。
정조 9년
洪仁浩。以兵曹言啓曰。依下敎。侍衛禁軍及武藝出身武藝別監內吹等處。設粥以饋之意。敢啓。傳曰。知道。
정조 9년
洪仁浩。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 9년
洪仁浩。以禁衛營言啓曰。依下敎。本營槍劍軍。兼內吹及布帳外環圍軍兵等處。設粥分饋之意。敢啓。傳曰。知道。
정조 9년
洪仁浩。以御營廳言啓曰。依下敎。騎士及環圍軍兵等處。設粥分饋之意。敢啓。傳曰。知道。
정조 9년
乙巳三月初九日巳時。上御誠正閣。承旨與試官入侍時。左副承旨李祖承。假注書李敬五。記事官金鳳顯尹行任。大提學吳載純。弘文提學徐有隣。檢校直提學徐有防。檢校直閣鄭東浚。以次進伏訖。上曰。文衡與都承旨。上注書持此御題。偕往泮宮。試取以來。載純承命退出。上曰。判義禁入侍。出榻敎賤臣承命出。與判義禁金鍾秀偕入進伏。上曰。方有發捕事。卿姑勿退去。待令於闕內。可也。命書傳敎曰。試望苟艱。卿宰及侍從堂上堂下罷削人竝敍用。又命書傳敎曰。宗宰望。以試官外擬入。又命書傳敎曰。昨於敦諭及筵敎。已詳言之。今又持難。甚非誠實底道理。暫副辭懇。允合敬禮之義。領議政徐命善。今姑勉副。上曰。大臣置處政事。當日爲之。出榻敎上曰。三日製試券先捧者。文衡先爲持入。都承旨留待。畢捧入來事。分付。仍命書傳敎曰。入門數如是夥然。收券亦當如此。對讀官以入直春坊騎郞及抄啓文臣。使之入侍。同爲對讀。命退。諸臣以次退出。
정조 9년
乙巳三月初九日酉時。上御誠正閣。三日製科次入侍時。行都承旨李致中。左承旨李秉模。右副承旨徐龍輔。假注書洪義浩。編修官吳錫齡。記注官車亨衢。大提學吳載純。提學徐有隣。檢校直提學徐有防。對讀官成種仁趙濟魯鄭萬始金啓洛李晴鄭東觀韓致應金熙朝尹行任韓興裕。以次進伏訖。上曰。入門數爲幾許乎。致中曰。近二千矣。上曰。館堂何不入來乎。致中曰。收券未畢。故未及入來矣。上曰。大司成及同成均。使之催促。收券入來。可也。賤臣承命出。與同成均金履素。大司成朴祐源偕入進伏。上曰。坐直承旨入侍。同副承旨洪仁浩承命進伏。上命大提學以下分考試券。上曰。考取之際。以典實者爲主。期於多取鄕儒。優施賞典。則不害爲鄕儒歸路盤費之資矣。卿等知悉此意。可也。仍考券訖。以次拆名。仍命書傳敎曰。三日製居首三中一。幼學權一煋直赴會試。之次三中二。生員鄭持容。三中生員洪祜淵各給二分。之次三下進士金復仁李默辛耆寧李基慶。生員李龍舒。幼學兪漢定朴師瞻徐瑾修李順翼洪醇浩朴昌彦安聖欽各給一分。次上幼學鄭敬始鄭宜煥趙晉逵姜弼周愼儷趙晉慶尹浣咸增文辛鍾崙權奭金洛淳張重訥黃景憲李東休。進士申光集金處巖權煋林淳浩沈廷秀洪受浩等二十人各紙二卷筆二枝墨三笏賜給。草次上生員洪樂敏洪聖肇李明翼兪宅贇李東延。進士洪準源金克顯李長演尹克謙李鼎基盧錫圭李德運崔楨勳兪文煥李明復。幼學兪民柱李天默宋雲載沈宇鎭鄭順祚洪益聞南錫老趙雲泰蔡顯國李重喆李奎普崔祥翼李彦敬韓海準李夏運申惠淵洪樂永任元常李羽孟玄承祚尹弘鎭李禎鳳趙羲齊李亨中白師翼李基豐黃鈺鄭鎭暘鄭寬祚閔鎭爀李是鏶鄭光洙朴萬增韓直養趙景觀等五十人各紙二卷筆二枝墨一笏賜給。又命書傳敎曰。明日出宮門路。以貳極門爲之。又命書榻敎曰。在外玉堂許遞。今日政差出。仍命試官以下先退。仍命河東出使宣傳官持搜探文書入侍。命諸臣披見訖。命退。承史以次退出。
정조 9년
行都承旨李致中齋宿。行左承旨李秉模齋宿。右承旨李亨元齋宿。左副承旨趙興鎭齋宿。右副承旨李祖承齋直。同副承旨洪仁浩齋直。注書朴能源病一員未差。假注書洪義浩齋宿李敬五齋直。事變假注書李德鉉仕。
정조 9년
大駕詣春塘臺入幕次後。奎章閣政院玉堂藥房口傳問安。答曰。知道。
정조 9년
李亨元啓曰。在前謁聖時。因本院啓辭。試官隨駕而參祭儒生。自集春門隨入矣。今亦依此爲之乎。敢稟。傳曰。依例爲之。
정조 9년
李亨元啓曰。今此試官望中時無職名人。令該曹口傳付軍職。何如。傳曰。允。
정조 9년
兵曹口傳政事。副司直徐龍輔趙鼎鎭。
정조 9년
兵曹參知前望單子入之。安聖彬落點。
정조 9년
以對讀官黃昇源金宇鎭趙瑍沈樂洙申耆成德雨李書九牌不進罷職傳旨。傳于李致中曰。只推。
정조 9년
以繕工監役金載恒朴升壽拿處傳旨。傳于李亨元曰。待出榜後捧傳旨。
정조 9년
李亨元。以訓鍊都監言啓曰。今三月初十日春塘臺齋宿時。臺下環衛軍。依傳敎。以弘化門入直軍二十名。待標信除出。將官率領排立。而待出番鄕軍入來替把。還入直所之意。敢啓。傳曰。知道。
정조 9년
李亨元。以訓鍊都監言啓曰。今三月十一日春塘臺文武科試取時。依兵曹節目。本局出番軍一哨除出。將校六人率領。弘化門宣仁門通化門集春門銅龍門。各二十名排立。雜人一切嚴禁之意。敢啓。傳曰。知道。
정조 9년
李亨元。以禁衛營言啓曰。今三月初十日春塘臺齋宿時。依兵曹啓下節目。建陽銅龍門入直軍中六十名。待標信除出。元入直哨官率領。臺下排立。而十一日。與出番環衛鄕軍替代後。還入直之意。敢啓。傳曰。知道。
정조 9년
李亨元。以禁衛營言啓曰。今三月十一日親臨春塘臺文武科試取時。依兵曹啓下節目。本營出番鄕軍三哨。千摠柳春馪。把摠尹壽民。哨官元仁謙丁運泰李海晉率領。待標信。與臺下排立軍替代後。布帳外另飭環衛之意。敢啓。傳曰。知道。
정조 9년
李亨元。以御營廳言啓曰。今三月十一日親臨春塘臺文武科試取時。依兵曹節目。出番鄕軍三哨。領軍千摠鄭忠達。把摠李宅永。哨官金錫憲趙宗藺金秀光率領。待候於集春門外。待標信入來。與臺下排立軍替代。而事畢後。待標信罷出之意。敢啓。傳曰。知道。
정조 9년
洪仁浩。以義禁府言啓曰。明日謁聖時。本府入直都事及別入直都事外。皆爲赴擧。武都事一員。當直入直。而公事回公都事。靑陽門禁亂都事。武所禁亂都事。無以推移。假都事三員。令該曹各別擇差。以爲分排之地。何如。傳曰。允。
정조 9년
李亨元。以義禁府言啓曰。明日謁聖時。月覲門儒生入之事。命下矣。禁亂官假都事一員。令該曹更爲擇差。以爲分排之地。何如。傳曰。允。
정조 9년
乙巳三月初十日辰時。上詣春塘臺。齋宿入侍時。行都承旨李致中。行左承旨李秉模。右承旨趙興鎭。左副承旨李祖承。右副承旨徐龍輔。同副承旨洪仁浩。假注書洪義浩李敬五。記注官車亨衢。記事官金鳳顯。檢校直提學徐有防。檢校直閣金載瓚鄭東浚。待敎李崑秀。檢校待敎尹行任。俱以黑團領以次侍立。上具翼善冠衮龍袍。乘輿出協陽門。下敎曰。試官出牌事。分付。又駕前下敎曰。試官中衆所共知情勢外。違牌勿爲呼望。仍詣春塘臺。陞御座。命書榻敎曰。右副承旨許遞。前望單子入之。待下批牌招察任。又下敎曰。承旨前望。以李亨元頒布。仍入小次。下敎曰。別例房郞廳。自今日待令。策應凡百事。分付。又下敎曰。傳香已爲之乎。興鎭曰。今日只行代押。明日駕前傳香云矣。秉模曰。明曉傳香。恐有阻於建陽門之慮。今日申後。奉來似好。故敢達矣。上曰。依。上曰。提調持湯劑入侍。藥房提調徐有隣。醫官康命吉。奉湯劑進前。上進御訖。命退。有隣等退出。上曰。右承旨入侍。亨元進伏。上曰。爾新經閫任。順天素稱小江南。凡百所見。果何如。亨元曰。山川俗習。別無可稱。器具凡百。乍勝於他處而南土人心。遠近同然。無彼此之殊矣。上曰。關防。何如。亨元曰。本府與對馬島最近。故壬辰以前。倭船去來。無日無之。近來則頗間闊云矣。上曰。近來騷屑甚多。其處則。何如。亨元曰。昨年再昨年。則傳說狼藉。不勝聒聒。智異山爲逋逃藪云。而今年則不甚騷擾矣。上曰。試官牌去來斯速修整入之。儒生執禮擧案及明日祭報府入之。賤臣承命持入。上命讀祭報府。秉模讀奏訖。秉模曰。明日儒生入場。有還宮前許入之例。今番亦依此爲之乎。上曰。依。兵曹判書趙時俊進前曰。還宮前許入。恐有紛踏之慮。還宮後許入。似好矣。上曰。戊戌年前例考入。秉模承命出。還奏曰。戊戌年。特軫多士之露處。還宮後始許入場矣。上曰。然則依戊戌例爲之。好矣。上曰。儒生錄名數知入。秉模出。還奏曰。今日午後錄名一千六百餘人。合爲四千餘人云矣。上曰。分付京兆郞。一一知委於通化門外。使多士無一人不及門之弊。可也。仍命退。諸臣以次退出。
정조 9년
行都承旨李致中坐。行左承旨李秉模坐。右承旨李亨元坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
暎花堂齋宿後。奎章閣政院玉堂藥房口傳問安。答曰。知道。
정조 9년
大駕詣成均館入幕次後。奎章閣政院玉堂藥房口傳問安。答曰。知道。
정조 9년
傳于趙興鎭曰。推考房承旨入侍。
정조 9년
以慶尙監司狀啓。慶州府民家燒燼事。傳于洪仁浩曰。分付該邑。各別顧助。俾無一民失所之弊事。回諭。
정조 9년
以權綝金光白鄭景曾等囚單子。傳于趙興鎭曰。保放。
정조 9년
李致中。以吏曹言啓曰。成均館司成韓宗濟。除拜後過限未肅拜。依例改差。何如。傳曰。允。
정조 9년
趙興鎭。以兵曹言啓曰。五衛將申翊文。身病猝重。勢難供職。呈狀乞遞。宿衛輪番之任。不可久曠。改差。何如。傳曰。允。
정조 9년
有政。吏批。判書李命植病。參判徐有防進。參議金宇鎭病。行都承旨李致中進。以鄭萬始爲兼司書。宋益中爲司成。洪龍鎭爲三水府使。典籍單金履翼。文科甲科第一人。瓦署別提單劉國良。武科甲科第一人。仁陵君單李在協。
정조 9년
兵批。判書趙時俊進。參判李文源病。參議洪秉聖病。參知柳誼入直進。右承旨李亨元進。以李元謙爲五衛將。副司直李度默李泰永尹承烈。副司果李太亨。
정조 9년
兵曹口傳政事。以柳弘源爲宣傳官。
정조 9년
李致中。以吏批言啓曰。侍從臣父年七十人。每於歲首抄啓加資事。載在法典。而新有應推恩人。雖非歲首。亦爲抄啓事。曾有定式矣。侍從臣父年七十人。別單書入之意。敢啓。傳曰。知道。
정조 9년
李亨元。以兵曹言啓曰。依下敎。侍衛禁軍及駕後禁軍武藝出身武藝別監內吹兼內吹等處。設粥以饋之意。敢啓。傳曰。知道。
정조 9년
李亨元。以兵曹言啓曰。依下敎。侍衛禁軍及駕後禁軍武藝出身武藝別監內吹兼內吹等處。療飢之意。敢啓。傳曰。知道。
정조 9년
李亨元。以訓鍊都監言啓曰。依下敎。挾輦軍兼內吹別技軍環衛軍兵等。療飢之意。敢啓。傳曰。知道。
정조 9년
李亨元。以訓鍊都監言啓曰。依下敎。挾輦軍別技軍兼內吹環衛軍兵等處。設粥分饋之意。敢啓。傳曰。知道。
정조 9년
李亨元。以禁衛營言啓曰。依下敎。本營槍劍軍兼內吹及排立軍兵等處。設粥分饋之意。敢啓。傳曰。知道。
정조 9년
李亨元。以禁衛營言啓曰。依下敎。本營槍劍軍。兼內吹及排立軍兵等處。療飢之意。敢啓。傳曰。知道。
정조 9년
李亨元。以御營廳啓曰。依下敎。駕前別抄。兼內吹及排立軍兵等處。療飢之意。敢啓。傳曰。知道。
정조 9년
李亨元。以御營廳言啓曰。依下敎。駕前別抄。兼內吹及排立軍兵等處。設粥分饋之意。敢啓。傳曰。知道。
정조 9년
洪仁浩。以漢城府言啓曰。舊甲重回。感慕之懷。無地可表。遍問坊曲。勿論生進文武科。隨聞見草記事。命下矣。乙巳回榜人之見漏。而未及登聞者。遍搜坊曲事。申明知委於各該府矣。皆以今無生存報來之意。敢啓。傳曰。知道。
정조 9년
洪仁浩。以義禁府言啓曰。權綝金光白鄭景曾等保放事。命下矣。時囚罪人權綝金光白鄭景曾等。竝卽保放之意。敢啓。傳曰。知道。
정조 9년
文宣王酌獻禮親行敎是時。東從享奠酌官敦寧都正黃昇源。司直徐有成。預差司直安聖彬李義行。西從享奠酌官司直趙尙鎭朴天行。預差司直李益烍尹勉升。典祀官奉常正李家煥。廟司典籍朴載淳。大殿執尊兼弼善李敬一。配位執尊弼善尹㬦。東廡奠酌官吏曹佐郞趙濟魯。校理趙弘鎭。司諫姜。修撰成種仁。司果李延伋李東郁金啓洛嚴思憲。執義李思祚。文學李尙度。持平鄭觀輝。司果鄭東觀金熙朝。持平李永穆。司果李晴。廟司成均博士曺亨壽。西廡奠酌官司果曺允大。副校理鄭萬始。司書安策。司果尹序東李錫夏李翼晉。司僕正林道浩。副修撰兪漢敬。掌令朴長卨。正言柳畊。司果韓商新洪克浩。正言李彦祜。司果張至顯。廟司典籍宋文述。典儀贊儀李衡弼。贊者引儀崔景鎭吳學儉。謁者引儀慶明運趙衍玉。假引儀李枝源。贊引假引儀高景漢。啓聖祠致祭獻官禮曹參議洪文泳。預差司直李祖源。典祀官奉常僉正鄭篆。廟司成均博士金致泳。
정조 9년
乙巳三月十一日丑時。上詣文廟酌獻禮。還詣春塘臺。儒生試取入侍時。行都承旨李致中。行左承旨李秉模。右承旨李亨元。左副承旨趙興鎭。右副承旨李祖承。同副承旨洪仁浩。假注書洪義浩李敬五。記注官車亨衢。記事官金鳳顯。檢校直提學徐有防。二直提學朴祐源。檢校直閣徐龍輔金載瓚鄭東浚。待敎李崑秀。檢校待敎尹行任。以次侍立訖。上具遠遊冠絳紗袍。乘輿出暎花堂。至集春門外。宗親文武百官及諸生鞠躬祗迎訖。至降輿所。通禮跪啓請降輿。上降輿入大次。酌獻禮時至。引儀引宗親文武百官奠酌官以下諸執事入就位。左通禮跪啓請行禮。上改具冕服執圭。詣版位行四拜禮。詣神位前。上香獻酌訖。俯伏興平身。次詣宗聖公述聖公亞聖公神位前。上香獻酌如初儀訖。引儀引從享獻官。分詣殿內及兩廡從享神位前。酌獻如上儀訖。俱降復位。上曰。殿庭碑閣。乃是何時所建。而碑文則誰所作也。詳問於事知守僕。可也。祐源曰。問于館隷。則碑文是國初卞季良所撰。而建立年月則天啓六年丙寅十一月云矣。陰記則月沙李廷龜所撰。而壬辰後改建者也。上曰。大成殿字額。誰所寫也。亦問于守僕。可也。祐源曰。殿額卽韓濩所寫云矣。致中曰。祭享事體。何等嚴重。而左通禮安鼎大。着靴參班。不可無警。推考。何如。上曰。依爲之。出擧條左通禮跪啓請鞠躬四拜興平身。上鞠躬四拜興平身。在位者皆四拜。左通禮跪啓禮畢。上降自東階。還入大次。釋冕服。改具翼善冠衮龍袍。乘輿以出。至集春門外。宗親文武百官及諸生鞠躬祗迎。上曰。祗迎百官及參班儒生。皆令駕後隨入。可也。由集春門還御春塘臺。仍分命宣傳官。出開門標信。靑陽明光通化弘化四門開門。許儒生入場。又謂兵曹判書趙時俊曰。儒生入門時。各別申飭。俾無一人蹂躪之患。可也。少頃。上命試官行禮。讀券官領敦寧府事鄭存謙。行司直金魯鎭。工曹判書吳載純。行副司直徐有隣尹坊蔡弘履李得臣。戶曹參判尹蓍東。行副司直金尙集。同知中樞府事李獻慶。對讀官行副司直趙尙鎭李度默尹勉昇。刑曹參議李兢淵。行副司直朴天衡李東馨李祖源李謙煥閔台爀洪履健。校理鄭萬始。副司果金啓洛。修撰成種仁。副司果李顯默。文學李尙度。副司果韓商新朴基正鄭東觀。待敎李崑秀。檢校待敎尹行任。武所考官左議政洪樂性。行副司直金履素。行副護軍李敬懋。參考官副司直李謙彬。副護軍許侙。副修撰兪漢敬。訓鍊副正朴孝晉。率應射擧子入就拜位。引儀唱臚。諸試官行四拜禮訖。以次進伏。判府事李福源金熤追入進伏。存謙等進前曰。撤夜將事。侵曉回鑾夜間。聖體。若何。上曰。一樣矣。昨日欲雨不雨。田家想必苦待矣。僉曰。然矣。而春旱不甚妨農。今日不雨。亦幸於多士矣。上曰。日氣果晴。好矣。有隣曰。湯劑今當煎入矣。上曰。知申爲試所承旨。使代房監煎。可也。亨元曰。莫重殿座。試官方席之不卽待令。極爲駭然。當該司謁。事過後令攸司科治。何如。上曰。依爲之。出擧條仍命試官持書題紙進前。魯鎭有隣。承命進伏。上曰。大科不出箴銘頌。曾有定式乎。僉曰。未能詳知矣。上命書大成殿銘。敎曰。題甚易矣。諸生似無曳白之歎矣。僉曰。然矣。上命懸題。敎曰。勿思早呈。着意製進事。知委諸生等處。可也。又命武所試官進前。敬懋等進前。上曰。三貫革如或不足。加設四貫革。似好矣。敬懋曰。擧子不過爲十隊。似當早畢矣。上曰。文所先呈前。可畢射乎。敬懋曰。足可爲之矣。上曰。然則依前三貫革爲之。入格人這這呼新來。卽爲出送。勿奪衣服。鄕外擧子之得着。豈其易乎。兵判各別申飭。可也。亨元告矢數執鼓。擧子呼名。上曰。今方放射。儒生輩使勿往來的前。可也。上曰。戊戌壬寅兩年收券數知入。仁浩承命出問。還奏曰。戊戌年則不見限後。故都數爲二千四百張。壬寅則限前爲一千五百張。限後爲二千餘張云矣。上命試官食代。仍入小次。少頃。陞御座。宣傳官等。以次告箭。上曰。宣傳官尹頤東汰去。仍令該曹口傳差出。出榻敎又命書榻敎曰。離次諸試官。竝推考。又敎曰。試所收券爲幾軸。知入。仁浩承命出。還奏曰。已捧十二軸矣。上曰。日未午而所捧如是夥然。可以早出榜矣。熤曰。出榜早晩。似在試券多少矣。上曰。試官持先捧試券進前。諸試官就座分考訖。進前合考。文科金履翼姜克成曺允遂趙雲紀尹悌東等五人。武科三十三人。以次出榜。履翼等以次進奏姓名訖。呼新來退出。上命書榻敎曰。新恩政事當日爲之。吏曹參判徐有防曰。判書李命植。參議金宇鎭。俱以病不來。小臣獨政未安。何以爲之。敢稟。上曰。仍爲之。出擧條有防曰。新恩政事當日爲之事。命下矣。文武科壯元。當爲區處。而時無見窠。未赴任都事。竝姑改差。次次移擬。作闕付職。何如。上曰。依爲之。出擧條有防曰。三水府使今當差出。而未準朔禁軍將。竝擬。何如。上曰。依爲之。出擧條兵曹判書趙時俊曰。兵曹參知成德朝。猝有身病。難以侍立於陪衛之班。敢此。仰達矣。上曰。許遞。前望單子入之。待下批牌招祭任。可也。出擧條放榜時至。宗親文武百官各服其服。文武擧人各具公服。入就位。行四拜禮訖。文武科放榜官。陞自東西階各就位。執事各二人對擧。文武科放案隨之。承旨各取榜授放榜官。文武科放榜官。各唱文武第一名。擧人分左右入就位。唱訖。文武擧人行四拜禮。吏兵曹正郞。以紅牌分賜擧人。次賜花賜酒。擧人俯伏興平身。引儀引宗親文武百官跪。致詞官讀致詞云云。賀訖。宗親文武百官行四拜禮。左通禮跪告禮畢。上乘輿以出。命文武擧人祗迎於壯元峯路傍。又駕前下敎曰。文廟守僕等木各壹疋。事知守僕木布。令該曹從優題給。仍由靑陽門銅龍門協陽門還內。諸臣以次退出。
정조 9년
行都承旨李致中坐。行左承旨李秉模坐。行右承旨李得臣坐直。左副承旨趙興鎭坐。右副承旨李祖承坐。同副承旨洪仁浩坐直。注書朴能源仕一員未差。假注書李敬五仕直。事變假注書洪義浩仕。
정조 9년
李祖承啓曰。校理申耆旣入闕中。不爲肅謝。直爲出去。事甚未安。推考警責。何如。傳曰。允。
정조 9년
李致中啓曰。右承旨李亨元今日不爲仕進。卽爲牌招。何如。傳曰。許遞。前望單子入之。
정조 9년
承旨前望單子入之。李得臣落點。
정조 9년
李得臣啓曰。事變假注書李德鉉。身病猝重。勢難察任。今姑改差。何如。傳曰。允。
정조 9년
李德鉉改差。代以洪義浩爲事變假注書。
정조 9년
臺諫前望單子入之。大司諫金魯淳。獻納李勉兢落點。
정조 9년
副摠管前望單子入之。金頤柱任希敎落點。
정조 9년
有政。吏批。判書李命植。參判徐有防進。參議金宇鎭牌不進。行都承旨李致中進。以申大偀爲巨濟府使。韓用和爲司䆃僉正。李謙彬爲丹陽郡守。司饔奉事任好常。內資奉事徐命存相換。
정조 9년
兵批。判書趙時俊。參判李文源病。參議成德朝入直進。參知柳誼病。左副承旨趙興鎭進。副司直徐有成。
정조 9년
傳于李祖承曰。朔州府使巨濟府使舒川郡守丹陽郡守。皆令明日辭朝。
정조 9년
以黃海監司狀啓。薦新限內不得封進。惶恐待罪事。傳于李得臣曰。勿待罪事。回諭。
정조 9년
以金載恒朴升壽囚單子。傳于趙興鎭曰。保放。
정조 9년
李得臣。以都摠府言啓曰。今日入直內三廳武兼禁軍及軍兵等。當爲中日習射。而親鞫撤罷間姑停之意。敢啓。傳曰。知道。
정조 9년
李得臣。以訓鍊都監言啓曰。今日親鞫時。依兵曹節目。金虎門軍一百名。南營馬兵五十名。北營標下軍四十名。廣智營五十名。各留五名。餘皆待標信除出。各其將官率領。布帳外環衛。敦化左右挾門及金虎門丹鳳門把守軍兵各十名。以環衛軍兵中出用。事畢後還入直所。而若値夜深。則宮墻外巡邏。無以分排。依例以附近營守直軍。推移行巡之意。敢啓。傳曰。知道。
정조 9년
李祖承。以訓鍊都監言啓曰。依下敎。衛內軍兵等。療飢之意。敢啓。傳曰。知道。
정조 9년
李得臣。以禁衛營言啓曰。今此親鞫時。依兵曹節目。西營入直鄕軍四十名。新營入直騎士二十五人。鄕軍三十七名內。各除營直五名。其餘馬步軍兵騎士將金衡柱。千摠柳春馪。把摠尹壽民。哨官金相九率領。布帳外嚴飭排立環衛。事畢後還入直所。而竝待標信出用之意。敢啓。傳曰。知道。
정조 9년
李得臣。以禁衛營言啓曰。今此親鞫時。西營入直軍三十五名。出用於布帳外排立矣。當夜宮墻外巡邏。以所餘五名。勢難分排。出番鄕軍二十名添入。哨官李海鎭率領。使之合力警巡之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍及布帳外排立馬步軍兵等處。療飢之意。敢啓。傳曰。知道。
정조 9년
李得臣。以御營廳言啓曰。今三月十二日親鞫時。依兵曹節目。新營入直軍一百十一名。東營入直騎士二十五人。步軍六十一名。集春營入直軍五十名內。各留五名。其餘則各該入直將官率領。設布帳外環衛。東營集春營入直馬步軍兵。待標信出用。而若値夜深。則宮墻外巡邏。以五名勢難分排。出番鄕軍各二十名。哨官金錫憲趙宗藺率領代直。使之警巡之意。敢啓。傳曰。知道。
정조 9년
趙興鎭。以御營廳言啓曰。依下敎。環衛騎士及軍兵等處。療飢之意。敢啓。傳曰。知道。
정조 9년
洪仁浩。以左右捕盜廳言啓曰。巨濟罪人河光溶。移送義禁府。搜來文書。一封。一體出付之意。敢啓。傳曰。知道。
정조 9년
右尹趙宗鉉疏曰。惟天惟祖宗眷佑我東方。貳極定位。奠洪基於無疆。五冊揚徽。增聖孝於不匱。臣民慶忭。曷有其極。仍伏念。臣命途崎危。釁孽狼藉。窮廬跧伏。尙在人鬼之未分。頑喘倖延。偏蒙天地之曲庇。感祝之私。無路自伸。甘爲聖世之棄物。不復自齒於人數。姓名之得免於簡書。已是望外之恩造。簪履之尙記於淵衷。尤非夢寐之所到。京兆除旨。忽降自天。嚴召繼臨。寵光如舊。委巷動色。闔門驚惶。臣與老母。相對攢祝。聲淚交逬。殆若夢境。誠不知滓穢賤臣。何以得此。陰谷生春。腐草向榮。未足以喩其幸。拔之坑坎。躋之袵席。未足以喩其安。臣之前後遭罹。尙忍言哉。擢髮不足。滅身有餘。而碪斧之命。獲至今日者。一則聖恩。二則聖恩。自有君臣以來。恩山德海。未有若臣之偏被者也。糜粉猶輕。赴蹈奚擇。特命之下。豈敢爲循俗例讓之計。而第臣弸中之冤。沒身之痛。十年胸膈。呑刀嚥石。生無以抗顔。死不能瞑目。今欲追辯。言之汚口。聖鑑孔昭。無微不燭。當初昭晰之敎。赫如日星。臣嘗銘鏤在心。感戴如天。忽於年久事冷之後。疑眩事實。勒成斷案。噫嘻。世道日下。人心日危。幸人入井。從以擠石。言不別白。而使見之者疑而莫測。意無指的。而使當之者覈之無跡。此莫非臣賦命窮奇之致。尙誰怨尤。性素懦怯。旣不能如古人刎頸自明。則惟有含垢忍痛。矢心自廢。不復足躡於畏途。得免身陷於大戮。上以保終始之澤。下以遂隕結之願。庶可爲一分息補之道。而身名之汚衊。門戶之玷辱。已無餘地。此臣所以寤寐自憚。忽忽忘生者也。多年逖違之餘。瞻覲一念。糾結方寸。而踪地危蹙。轉動無路。猥犯逋慢。恭竢大何。飭敎旋下。義分是懼。冒沒祗肅。粗伸叩謝。仍因蹲據。有關大防。玆敢不避僭越。瀝血哀籲。伏乞聖慈。諒臣悲苦之情。念臣罪累之重。亟先鐫刋朝籍。仍命逬退田里。得以省愆斂跡。以畢餘命。寔天地生成之澤。臣不勝瞻天望聖涕泣懇禱之至。答曰。省疏具悉。卿其勿辭行公。
정조 9년
乙巳三月十二日辰時。上御傳命廳。推考房承旨入侍時。左副承旨趙興鎭。記事官朴能源李崑秀尹行任。以次進伏訖。上曰。注書出去。新恩人肅謝閤門外催促爲之事。分付。可也。賤臣承命出傳。還爲進伏。上曰。臺諫去來錄入。賤臣承命捧入。上曰。大司諫以金魯淳出牌。獻納以李勉兢出牌。仍命退。諸臣以次退出。
정조 9년
乙巳三月十二日辰時。上御肅章門。親鞫入侍時。領敦寧鄭存謙。領議政徐命善。左議政洪樂性。判府事李福源金熤。判義禁金鍾秀。知義禁徐有隣李在簡。同義禁金尙集。刑房承旨李得臣。別問事郞廳校理趙弘鎭。副校理兪漢敬。副司果金啓洛李翼晉曺允大。校理申耆。吏曹佐郞趙濟魯。兵曹正郞徐美修。文書都事朴吉源兪漢綗。刑房都事李永瑗鄭東輔。大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。正言李彦祜柳畊。行都承旨李致中。行左承旨李秉模。左副承旨趙興鎭。右副承旨李祖承。同副承旨洪仁浩。記事官朴能源。假注書李敬五。記事官金鳳顯尹行任。事變假注書洪義浩。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門。陞御座。存謙等進前曰。勞動之餘。聖體。若何。上曰。一樣矣。上曰。禁堂進前。鍾秀等進前。上曰。搜探文書。卿等與委官詳細考見。可也。罪人李瑮病勢。何如云耶。鍾秀曰。今則稍勝。可以訊問云矣。上曰。斗恭今當入來耶。鍾秀曰。今日內必當拿來矣。上曰。洋海先爲上闕。卿等出意見。各別盤問好矣。而所謂香岳。卽是巨魁。容貌疤記。詳細究問。可也。上曰。承旨李得臣出牌。可也。上曰。新除授承旨臺諫先入侍後謝恩。出榻敎又命書榻敎曰。副摠管李鎭翼許遞。竝與未差之代。前望單子入之。又命書榻敎曰。侍衛軍兵雨具。上曰。罪人洋海上之。問目供辭。見事變日記上曰。罪人姑爲下幕。罪人瑮上之。出意見嚴加鞫問。期於得情。可也。問目供辭。見事變日記上曰。罪人下幕。罪人福榮上之。問目供辭。見事變日記上曰。罪人下幕。罪人河光容上之。問目供辭。見事變日記存謙等進前曰。河哥之一向抵賴者。以其無證左之相質故也。金鍾健拿問。然後可以尋覈其脈絡。而當初之不請發捕。未免疎漏矣。上曰。卿等之言。果然矣。鍾健如欲拿問。則如金履容例。率來面質。可矣。大抵此獄事。尤不可泛置。予則每以謂世豈有二夏賊之理。而旣聞此言之後。決不可仍置。其言端階梯。在於劉哥及鍾健。而當初只拿河哥者。論以鞫體。誠萬萬寒心矣。樂性曰。夏賊卽窮天地亘古今所無之極逆。而罪人斗恭。以其姪爲奴於巨濟府。則與他尋常緣坐。萬萬有異矣。該府使李琦鉉。身爲地方官。其於逢受防禁之節。固當嚴飭密察。而不此之爲。使之依願住接。全無嚴加防守之意。事極痛駭。不可無懲礪之道。巨濟府使李琦鉉爲先罷黜。拿問定罪。何如。上曰。依爲之。出擧條上曰。政官牌招開政。出榻敎上曰。巨濟之代。各別擇送。可也。守令見窠。又有幾處耶。存謙曰。丹陽爲見窠。而此亦嶺底要害地也。亦爲申飭擇差。好矣。上曰。依。吏參今旣登筵。毋論文武。另加擇擬。可也。予之苦心。雖在於鎭安二字。而至於今番獄事。則必欲窮覈。殲厥巨魁而後已。至於斗恭事。卿等雖以無實爲慮。而予則惟期其無實耳。世豈有二夏賊也。樂性曰。臣則以爲。決不無實。蓋以斗恭。本不當一日容置於覆載之間。而止今生置地上者。天意欲借其窮覈之路也。上曰。河哥旣無更問之端。姑爲解枷下府。以待劉哥之上來。可也。仍命罪人下幕。罪人斗恭上之。問目供辭。見事變日記上曰。諸大臣與禁堂相議。出意見問之。可也。僉曰。非但今番事而已。夏賊同謀之凶黨。今當發問嚴覈矣。上曰。此罪人無所顧藉。各別加刑。使之直招。可也。然而今若泛問其同黨。則噫彼凶種。便同几上之肉。若以平時所含憾者。無難拖引。則其將世無完人矣。卿等須諒此狀。商量發問。好矣。夏賊之當時地處。朝廷之人。孰不知之乎。今若泛問其所親。則不成事理。只以其同情指揮之人。嚴問。可也。問目供辭。見事變日記罪人斗恭訊杖訖。上曰。罪人姑爲下府。命書傳敎曰。親鞫姑罷。上曰。今日之雨。必有益於麥農矣。僉曰。然矣。少頃。上乘輿。由協陽門還內。諸臣以次退出。
정조 9년
乙巳三月十二日初更。上御誠正閣。坐直承旨入侍時。知義禁徐有隣。吏曹參判徐有防。右副承旨李祖承。假注書李敬五。編修官吳錫齡。記事官尹行任。以次進伏訖。上曰。罪人下府前。徑先下鑰。承旨擧行。誠駭然矣。罪人出送與否。斯速知入。賤臣承命出問。以已出送之意。仰達。上命書榻敎曰。在外臺諫許遞。前望單子入之。待下批牌招察任。仍命退。諸臣以次退出。
정조 9년
行都承旨李致中病。行左承旨李得臣坐直。行右承旨李秉模坐。左副承旨趙興鎭坐。右副承旨李祖承坐直。同副承旨洪仁浩坐。注書朴能源病一員未差。假注書曺允遂仕尹悌東仕直。事變假注書姜克成仕。
정조 9년
傳于李得臣曰。右副承旨入侍。
정조 9년
李致中啓曰。假注書李敬五。身病猝重。勢難察任。今姑改差。何如。傳曰。允。
정조 9년
李得臣啓曰。事變假注書洪義浩。身病猝重。勢難察任。今姑改差。何如。傳曰。允。
정조 9년
朴能源病。代以曺允遂爲假注書。
정조 9년
李敬五改差。代以尹悌東爲假注書。
정조 9년
洪義浩改差。代以姜克成爲事變假注書。
정조 9년
洪仁浩啓曰。假注書曺允遂時無職名。依例付軍職。冠帶常仕。何如。傳曰。允。
정조 9년
洪仁浩啓曰。假注書尹悌東時無職名。依例付軍職。冠帶常仕。何如。傳曰。允。
정조 9년
李得臣啓曰。事變假注書姜克成時無職名。依例付軍職。冠帶常仕。何如。傳曰。允。
정조 9년
傳于李得臣曰。軍士房承旨入侍。
정조 9년
以吏曹參議金宇鎭牌不進罷職傳旨。傳于李秉模曰。只推。
정조 9년
傳于李得臣曰。左承旨與判義禁入侍。
정조 9년
傳于李得臣曰。坐直承旨入侍。
정조 9년
李得臣。以弘文館言啓曰。新除授校理申耆。副校理權裕。修撰成德雨。竝卽牌招察任。何如。傳曰。允。
정조 9년
以校理申耆。副校理權裕。修撰成德雨牌不進罷職傳旨。傳于李得臣曰。只推。
정조 9년
李致中。以司饔院都提調提調意啓曰。本院奉事任好常。以蘇魚所監捉官。方在漁所。而昨日政。內資寺奉事相換矣。其代主簿鄭厚祚下送。以爲竣事之意。敢啓。傳曰。知道。
정조 9년
趙興鎭。以禁衛營言啓曰。本營騎士別將金廷遇。身病猝重。勢難察任。改差。何如。傳曰。允。
정조 9년
李祖承。以義禁府言啓曰。因黃海監司洪秉纘狀啓刑曹牒目內。黃海都事鄭東愼。移本府處之事。允下矣。鄭東愼今方待命。卽爲拿囚之意。敢啓。傳曰。保放。
정조 9년
李祖承。以義禁府言啓曰。巨濟前府使李琦鉉拿問定罪事。傳旨。啓下矣。李琦鉉時在任所云。依例發遣府羅將。交代後拿來。何如。傳曰。待待命拿囚。
정조 9년
李得臣。以義禁府言啓曰。因洪忠監司沈豐之狀啓刑曹牒目內。丹陽前郡守黃檃。移本府處之事。允下矣。黃檃時在任所云。依例發遣府羅將。交代後拿來。何如。傳曰。待待命拿囚。
정조 9년
敦寧都正黃昇源疏曰。伏以。臣於見職。旣無敦寧。則揆以法例。自在應遞。連値淸齋。控籲路阻。且見差文廟享官。義在駿奔。章皇祗膺。而仍因冒據。有乖公格。玆敢略陳短章。仰瀆宸嚴。伏乞聖明。俯垂鑑諒。亟令照例遞改。以安私分。不勝幸甚。批答踏啓字
정조 9년
乙巳三月十三日巳時。上御重熙堂。右副承旨入侍時。右副承旨李祖承。藥房提調徐有隣。記事官朴能源李崑秀尹行任。以次進伏訖。上出示平安監營狀啓。祖承讀奏。上曰。狀啓持來裨將留在與否。注書出去。知入。可也。賤臣承命出問。以已爲出去之意。回奏。上曰。召致閤外。可也。仍命退。諸臣以次退出。
정조 9년
乙巳三月十三日申時。上御誠正閣。左承旨右副承旨與判義禁入侍時。行左承旨李秉模。右副承旨李祖承。假注書尹悌東。編修官吳錫齡。記事官尹行任。判義禁金鍾秀。以次進伏訖。上曰。判義禁欲於何日下去乎。鍾秀曰。鞫事方張。不敢言私。姑觀數日。欲請暇下往矣。上曰。諸罪人或有徑斃之慮。招致救療官。詳問以奏。賤臣承命出傳。回奏以李瑮午前則昏昏有徑斃之慮。今則少甦云矣。上曰。左承旨出去。招致救療官。以各別救療。毋至徑斃之意。分付。可也。秉模承命先退。仍命退。諸臣以次退出。
정조 9년
乙巳三月十三日戌時。上御重熙堂。坐直承旨入侍時。右副承旨李祖承。假注書尹悌東。編修官吳錫齡。記事官尹行任。以次進伏訖。上曰。戊申三月日記。乙亥三月四月日記持入。賤臣承命持入。上命退。承史以次退出。
정조 9년
行都承旨李致中坐。行左承旨李秉模坐。行右承旨李得臣坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源仕一員未差。假注書李敬五仕直。事變假注書洪義浩仕。
정조 9년
傳于李祖承曰。同副承旨馳詣宗廟景慕宮。奉審摘奸以來。
정조 9년
洪仁浩啓曰。勅書入京翌日。當爲頒敎。大提學吳載純待明朝牌招。敎文使之製進。何如。傳曰。允。
정조 9년
傳于洪仁浩曰。右副承旨入侍。
정조 9년
假注書尹悌東有頉。代李敬五姑令仍察。何如。傳曰。允。
정조 9년
事變假注書姜克成有頉。代洪義浩姑令仍察。何如。傳曰。允。
정조 9년
以禁府堂上請對啓辭。傳于李得臣曰。以所懷書入。
정조 9년
判義禁金鍾秀。知義禁徐有隣李在簡。同義禁金尙集所懷。發告人之首先取招。鞫體則然。今此斗恭獄事。金鍾健之尙不一問。大違格例。致令兪文龍之爲切緊階梯者。亦不免因此見漏。獄體之乖舛。物情之駭惑。有不可勝言。臣等不善擧行之罪。萬萬惶恐。而到今斗恭抵賴之後。尤不可不及時窮覈。期於得實。金鍾健卽爲發遣都事。依例拿來。兪文龍之令本邑行査。不成體段。一體發捕。河光容之與斗恭酬酢。旣已綻露於斗恭之招。則全然牢諱。必有隱情而然。具格嚴囚。以待更推。斷不可已。臣等欲以此事陳達。相率求對矣。傳曰。金鍾健金履容。俱是發告之人。而鍾健所告之說。則重臣請對時筵奏。十分明白。履容所告之說。則重臣之言。猶有未詳悉者。只令履容入侍面陳矣。大抵鍾健所告事。卽斗恭居謫時。對接主人酬酢之言也。然鍾健旣不觀聽於接主人。而所傳之人。卽兪文龍云爾。則文龍未捉來之前。鍾健無對質之人。容俟文龍之上來後處分。可也。又以文龍言之。渠不觀聽於接主人。則必有中間傳說之階梯。若待文龍上來後。更令發捕。則如是之際。將費幾許時日乎。行査之命。槪有商量而然。大臣旣聞筵敎。似已詳細指揮矣。河光容。待兪文龍上來。更推。可也。
정조 9년
李秉模。以弘文館言啓曰。校理申耆。副校理權裕。修撰成德雨。旣有只推之命。竝卽牌招察任。何如。傳曰。允。
정조 9년
洪仁浩。以兵曹言啓曰。今日未時量。忽有一小黃狗。自曜金門墻竇入來。至丹鳳門內造山。故今方使所軍士卽爲驅出。而平日不善檢察之失。在所難免。當該守門將從重推考。守門軍卒等自本曹推治。墻竇。卽令該軍門。鐵箭木柵間。從地形着實牢塞。何如。傳曰。允。
정조 9년
洪仁浩。以吏曹言啓曰。頃日政。司饔院奉事任好常。與主簿鄭厚祚。有友壻相避云。故以他司相換矣。退聞任好常與鄭厚祚。四寸娚姝相避云。本院則元無小註相避衙門。而曚不覺察。輕先入啓。臣等不勝惶恐待罪。原單子勿施。何如。傳曰。允。勿待罪。
정조 9년
李得臣。以刑曹言啓曰。卽接武二所移文。則博川郡擧子金德九。以其同生兄出身載九。代入騎芻。欲爲試射之際。爲廉問所捉。安峽縣擧子李景福。渠之同生弟出身元福。代入鐵箭。欲爲試射之際。爲廉問所捉云矣。當此嚴科場杜奸僞之日。謀議代射之狀。極爲痛駭。不可以兄弟之同犯。有所參恕。李景福金德九。自臣曹依法典勘處。而金載九李元福。俱是出身。令義禁府擧行。何如。傳曰。允。
정조 9년
洪仁浩。以義禁府言啓曰。刑曹啓辭內。代射罪人金載九李元福等。俱是出身。移本府處之事。允下矣。金載九李元福。今方待命。卽爲拿囚之意。敢啓。傳曰。保放。
정조 9년
李得臣。以義禁府言啓曰。時囚罪人鄭東愼拿囚草記批旨內。保放事。命下矣。鄭東愼卽爲保放之意。敢啓。傳曰。知道。
정조 9년
刑曹啓目。罪人僧快彦原情云云。都城之潛自踰越。亦係重律。只稱玩景。終不吐實者。萬萬痛惡。嚴訊取服。何如。判付啓。明知其無他隱情。以越都城律照勘。定配所發配後。草記爲良如敎。
정조 9년
刑曹啓目。別監房軍士金士徵金持彭等原情云云。渠輩以掖庭軍卒。昏夜潛越。若是無難。萬萬痛惡。不可以渠輩之泛稱遲晩。循例勘斷。嚴訊得情後。更爲稟處。當該不飭司鑰。立役之別監。亦不可無罪。竝自臣曹從重勘處。何如。判付啓。踰越宮墻。雖係一律。至於厥漢所越之處。聞是舊垣基址云。然則不可以踰墻論。竝只刑推一次。畿沿仍本役爲奴。司鑰別監等勘罪事。依所啓施行爲良如敎。
정조 9년
李得臣。以刑曹言啓曰。明知其無他隱情。以越都城律照勘。定配所發配後。草記事。判下矣。取考律文。則大明律越城條有曰。越京城者。杖一百流三千里。罪人僧快彦。依此律決杖一百後。咸鏡道明川府定配所。卽爲押送之意。敢啓。傳曰。知道。
정조 9년
李得臣。以左右捕盜廳言啓曰。謹依夜下判付。洪忠監司及泰安郡守處。發關知委。趙壽定趙壽仁賈明正等處。謄給一通。曉諭德意後。給糧資放送之意。敢啓。傳曰。知道。
정조 9년
李得臣。以左右捕盜廳言啓曰。依下敎。左右廳在囚罪人衡賊之三寸叔梁德彦。異姓五寸姪文元輔。婢夫朴一金。馬夫李春大。福榮家傔人李景容。奴加㐥伊等六名。竝爲嚴囚左捕廳。衡賊之異姓五寸姪文亨輔文貞輔。使喚人尹得伊李貴福等四名。可信人處保囚。瑮賊之婢子順每八月等二口。出場間左捕廳內等牌家拘留。婢德伊甘連成愛等三口。別無可問之端。放送之意。敢啓。傳曰。知道。
정조 9년
洪仁浩。以左右捕盜廳言啓曰。罪人金泳放送之意。敢啓。傳曰。知道。
정조 9년
洪仁浩。以左右捕盜廳言啓曰。罪人婢順每八月。放送之意。敢啓。傳曰。知道。